Nallikarin uimavesi on mahdollisesti heikentynyt. Arkistokuva. Kuva: Janne Körkkö

Oulun seudun ympäristötoimen mukaan jätevettä on päätynyt Nallikarin ja Pateniemen uimarantojen veteen. Uiminen ei ole tällä hetkellä näillä uimarannoilla suositeltavaa.

Ympäristötoimen mukaan Taskilan jätevedenpuhdistamolta pääsi keskiviikon ja torstain välisenä yönä sadeveden laimentamaa jätevettä puhdistusprosessin ohi. Uimaveden laatu on siksi mahdollisesti heikentynyt uimarannoilla ja siitä voi olla haittaa uimareiden terveydelle.

Perjantaina sää on ollut Oulussa sateinen, mutta viikonlopuksi luvataan poutaisempaa. Ympäristötoimi kehottaa uimareita ainakin käymään suihkussa uinnin jälkeen, mutta tilapäisesti uiminen ei ole suositeltavaa Nallikarin ja Pateniemen uimarannoilla.

Ympäristötoimi ottaa seuraavat uimavesinäytteet maanantaina.